Virginia Woolf

Scritris an lenga anglèisa e ativista.
A l'é nassùa dël 1882 a Londra e a l'é mòrta dël 1941 a Rodmell.

 Infansia 
Virginia Woolf a l'é nàita con ël nòm Adeline Virginia Stephen in Hyde Park Gate 22, a Londra. Ij sò a j'ero Sir Leslie Stephen (1832–1904) e Julia Prinsep Duckworth Stephen (nassùa Jackson) (1846–1895). Leslie Stephen a l'era ‘n famos stòrich, scritor, autor, crìtich e viton. Chiel a l'era tra j' editor ch'a l'han fondà ël Dictionary of National Biography, ch'a dev avèj anfluensà le tarde biografìe esperimentaliste ëd Virginia Woolf. Julia Stephen, amirà për soa blëssa, a l'era nassùa an India da John e Maria Pattle Jackson. A l'era dcò novoda dla fotògrafa Julia Margaret Cameron e prima cusin-a ëd Lady Henry Somerset, na fomna polìtica dël Temperance Movement, un moviment proibissionista. Julia a l'ha tramudà con la mare an Anghiltèra, doa a l'é stàita modela për ij pitor prerafaelista.

Virginia Woolf a l’é stàita educà dai sò an sò ambient familiar savant e bin gropà a l’àuta sossietà, a Hyde Park Gate 22, ant ël quarté ‘d Kensington.
Ij sò a j’ero stàit tuti doi marià an precedensa e a j’ero restà vidov, e, donch, antëcà a-i ero ij fieuj ëd tre mariage. Julia a l’avìa avù tre cit da sò prim òm, Herbert Duckworth: George, Stella e Gerald. Leslie a l’é mariasse la prima vira con Harriet Marian Thackeray (stranomà Minny, 1840-1875), la fija ëd William Makepeace Thackeray, e a l’han avù na fija: Laura Makepeace Stephen, ch’a l’é stàita diciairà malavia mental e a l’ha vivù con soa famija fin-a ch’a l’é nen stàita sarà ant n’anstitussion ëd cura dël 1891. Leslie e Julia a l’han comprà quatr fieuj ansema: Vanessa Stephen (1879), Thoby Stephen (1880), Virginia (1882) e Adrian Stephen (1883).

Woolf, Virginia